Nog 500 wetstoepassers in Kaapstad ontplooi | Netwerk24
06 April 2020 17:16
Dié wetstoepassers sal gedurende die inperkingstydperk onder meer skofte van 12 uur by die skuiling vir hawelose mense in Strandfontein werk.
Hulle sal ook saam met die polisie werk om die regulasies van die staat van inperking af te dwing en om misdaad te bekamp.
Fritz sê die beamptes sal in Khayelitsha, Lentegeur, Nyanga, Bishop Lavis, Milnerton, Bellville, Wynberg, Delft en die Kaapstad-Sentraal-polisiegebied ontplooi word.
"Ons het tot dusver gedurende die inperking 'n aansienlike afname in misdaad waargeneem, veral wat moord betref. In die 14de week van 2020 is 31 moorde aangemeld. Hoewel dit steeds te veel is, is dit heelwat minder as in dieselfde tydperk verlede jaar toe 105 moorde aangemeld is."
Daarby het Fritz ook versoek dat die Wes-Kaap se drankraad sekermaak dat drankverkopers wat die regulasies van die inperking oortree 'n maksimum boete van tot R100 000 opgelê word en hul lisensie onmiddellik opgeskort word, hangende 'n ondersoek.
JP Smith, burgemeesterskomiteelid vir veiligheid in Kaapstad, sê ook in die verklaring dat hoewel daar 'n afname in misdaad is, is daar geen tekort aan werk vir die wetstoepassers om 'n veiliger stad vir almal te skep nie.